**„Две училища - един успех!“ - съвместен проект на Обединено училище „Петко Р. Славейков“ с. Джулюница и Средно училище “Ангел Каралийчев” гр. Стражица**

Съвместен проект **„Две училища - един успех!“** реализират Обединено училище „Петко Р. Славейков“ с. Джулюница и Средно училище “Ангел Каралийчев” гр. Стражица. Проектът се финансира от Центъра за образователна интеграция на децата и учениците от етническите малцинства (ЦОИДУЕМ) и ще се реализира в рамките на 12 месеца (от 1 септември 2023 до 31 август 2024 г.). Стойността му е 29817.50 лв.

Двете училища имат богат опит при реализирането на различни национални и международни проекти, но това е първият проект, който реализират в партньорство. СУ „Ангел Каралийчев“, гр. Стражица и ОбУ „П. Р. Славейков“ с. Джулюница са със статут на иновативни училища и прилагат различни иновации по отношение на методите на преподаване и организацията на училищната среда. Реализацията на проекта ще надгради постиженията на двете училища в областта на интеркултурното и гражданското образование и затвърди партньорските взаимоотношения.

Проект **"Две училища - един успех!"** ще апробира иновативен модел на партньорство между училища с различни по етнически произход ученици чрез създаване на условия за приемане и сътрудничество между всички ученици и преодоляване на дискриминацията сред тях. Предвидените дейности ще насърчат културата на демократично и гражданско образование в контекста на интеркултурно училищно обучение. Ще се приложи иновативна методология за работа с ученици, базирана върху позитивни модели за превенция на агресията и проявите на нетолерантност. Ще се създадат два доброволчески клуба, по един във всяко училище, включващи активни ученици. Те ще бъдат обучени да организират кампании и информационни събития, ще създават и привличат ресурси, ще бъдат наставници и ментори. Участниците ще имат възможност да приложат придобитите знания в организиране на кампании за недопускане на прояви на дискриминация, ще участват в съставянето на онлайн-анкети за ученици и в организиране на мобилностите на училищата. Ще бъдат сформирани и два клуба по гражданско образование, който ще активират учениците да иницират промяна на средата около тях, ще участват в срещи с представители на местната власт, ще се научат да водят дебати и да презентират идеите си. "Пътуващо училище по толерантност" ще посети институции, работещи в сферата на демокрацията, толерантността и защита от дискриминация и ще срещне участниците с различни представители. Като резултат от проекта ще бъде изготвен анализ на ситуацията в двете училища - ще се идентифицират и анализират стереотипите, използвани в училищна и онлайн-среда, ще се състави иновативен инструментариум, представляващ дейности за борба с дискриминацията и разпространение на добри практики, съставен с активното участие на училищната общност. За преодоляване на пропуските по време на ОРЕС се предвижда 5-дневно Лятно училище за ученици от уязвими групи през юни 2024 г. в Джулюница и Стражица. Учители и доброволци ще влязат в ролята на обучители в различни по формат събития. Чрез предвидените мобилности ще се осъществи ефективна социализация на учениците от двете училища.

В проекта **"Две училища - един успех!"** ще вземат участие 374 ученици, 30 учители, 40 родители и 2 образователни медиатори.